सरकार अन्ना हजारे की शर्तों पर सहमत : देशमुख  
देशमुख ने कहा कि सरकार प्रभावी लोकपाल विधेयक पर अन्ना हजारे पक्ष की तीन विवादास्पद मांगों को मानने के लिए सहमत हो गई है।
केंद्रीय विज्ञान एवं प्रौद्योगिकी मंत्री विलासराव देशमुख ने गुरुवार को कहा कि सरकार प्रभावी लोकपाल विधेयक पर अन्ना हजारे पक्ष की तीन विवादास्पद मांगों को मानने के लिए सहमत हो गई है।  लोकसभा अध्यक्ष मीरा कुमार की ओर से दी गई इफ्तार पार्टी में देशमुख ने पत्रकारों से कहा, "सरकार सभी तीन महत्वपूर्ण मांगों पर सहमत हो गई है।"  ज्ञात हो कि रामलीला मैदान में गत 10 दिनों से अनशन पर बैठे अन्ना हजारे ने गुरुवार सुबह कहा कि सरकार द्वारा उनकी तीन मांगों को मान लिए जाने के बाद ही वह अपना अनशन तोड़ेंगे।  उल्लेखनीय है कि गांधीवादी की तीन मांगों में निचली नौकरशाही को लोकपाल विधेयक के दायरे में लाने, लोकपाल के अधीन प्रत्येक राज्य में लोकायुक्त की नियुक्ति और सरकारी कार्यालयों में नागरिक चार्टर तैयार कराना शामिल है।